Achtung, fertig Charlie!!!

Film dal mais, da Curdin Fliri

Segir che tuts enconuschan quel temp enturn ils 20 onns. Tut ils umens survegnan in fegl cun si la data cur che l’enfiern per 15 emnas entschaiva. Be precis, la recruta. Antonio (Michael Koch) ha simplamain ignorà la brev e giudì vinavant il mund. Pir a si’atgna nozza emprenda’l ad enconuscher la realitad da la vita. La polizia vain, interrumpa la ceremonia e prenda en fermanza ad Antonio davant sia spusa e tut la parentella. El sto immediat entschaiver sia recruta. En frac vegn el transportà fin tar la caserna da militar. Ma quai n’è betg anc tut. Tar sia truppa vegn tiers er anc il corporal Weiss (Marco Rima, legher sco adina) che schicanescha a sia truppa cun manevras da l’impussibel. Antonio vul be anc ina chaussa: ir enavos tar sia spusa.
Cur che recrut Weber (Kaya Inan), il meglier cumpogn dad Antonio, scuvra che la recruta Michelle Blunschi (Melanie Winiger) è la figlia dal cumandant Reiker (Martin Rapold) tils vegn endament be anc ina soluziun. Plan Blunschi. Il plan è fitg simpel. Antonio sto rablar en letg a Michelle. A la fin finala è sex en la caserna da militar scumandà severamain, surtut culla figlia dal cumandant.
Igl è ura e temp che noss bun pajais fa puspè in film. Risadas èn garantidas: Achtung, Fertig, Charlie! è ina cumedia divertenta che ti na stuessas betg manchentar sche ti es almain in pau patriotic u sche ti dovras novas ideas per far daventar grit a tes corporal.

Il film è en ils kinos en tut la Svizra davent dals 18 da settember.